KOMISSION ASETUS (EU) 2022/1343,

annettu 29 päivänä heinäkuuta 2022,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse asekvinosyylin, klorantraniiliproolin ja emamektiinin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 49 artiklan 2 kohdan,

sekä katsoo seuraavaa:

(1) Asekvinosyylin, klorantraniiliproolin ja emamektiinin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellun lausunnon (2) asekvinosyylin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Joidenkin tuotteiden osalta elintarviketurvallisuusviranomainen suositteli jäämien voimassa olevien enimmäismäärien nostamista tai pitämistä ennallaan. Kyseisiä tuotteita koskevat jäämien enimmäismäärät olisi vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Elintarviketurvallisuusviranomainen totesi lisäksi, että eräitä tietoja ei ollut saatavilla greippejä, appelsiineja, sitruunoita, limettejä, mandariineja, hasselpähkinöitä, omenoita, päärynöitä, kvittenejä, mispeleitä, japaninmispeleitä/lokvatteja/nisperoja, syötäviksi ja viinin valmistukseen tarkoitettuja viinirypäleitä, tomaatteja, munakoisoja, humalaa, sikoja (lihas, rasva, maksa, munuaiset), nautoja (lihas, rasva, maksa, munuaiset, maito) ja hevoseläimiä (lihas, rasva, maksa, munuaiset, maito) koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava asetuksen (EY) N:o 396/2005 liitteessä II nykyiselle tasolle tai elintarviketurvallisuusviranomaisen määrittämälle tasolle. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(3) Elintarviketurvallisuusviranomainen antoi perustellun lausunnon (3) klorantraniiliproolin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Se suositteli jäämien enimmäismäärien alentamista mantelien, parapähkinöiden, cashewpähkinöiden, kastanjoiden, kookospähkinöiden, hasselpähkinöiden, makadamiapähkinöiden, pekaanipähkinöiden, pinjansiementen, pistaasipähkinöiden, jalopähkinöiden, omenoiden, päärynöiden, kvittenien, mispelien, japaninmispelien/lokvattien/nisperoiden, sokerimaissien, kukkakaalien, varsisellerien/lehtisellerien, kahvipapujen ja lihaksen (siat, naudat, lampaat, vuohet ja hevoseläimet) osalta. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Kyseisiä tuotteita koskevat jäämien enimmäismäärät olisi vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Lehtikaalien osalta elintarviketurvallisuusviranomainen suositteli voimassa olevan jäämien enimmäismäärän 20 mg/kg säilyttämistä. Jäsenvaltiot pyysivät kuitenkin nostamaan lehtikaalien osalta jäämien enimmäismäärän tasolle 40 mg/kg, joka on retiisin lehtiä koskeva jäämien Codex-enimmäismäärä (CXL), koska retiisin lehdet luokitellaan tällä hetkellä asetuksen (EY) N:o 396/2005 liitteessä II olevassa B osassa alaryhmään ”Lehtikaalit”. Vuonna 2015, jolloin retiisin lehtiä koskeva CXL-arvo sisällytettiin unionin lainsäädäntöön, unionin lainsäädännössä ei nimenomaisesti mainittu retiisin lehtiä. Näin ollen niiden katsottiin kuuluvan alaryhmään ”Versot (myös kaalilajien)” eikä alaryhmään ”Lehtikaalit”. Jäsenvaltiot pyysivät, että noudatettaisiin nykyistä luokitusta. Elintarviketurvallisuusviranomainen totesi lisäksi, että eräitä tietoja ei ollut saatavilla paprikoita, meloneita, vesimeloneita, viininlehtiä ja vastaavien lajien lehtiä, maapähkinöitä, auringonkukansiemeniä ja rapsinsiemeniä koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava asetuksen (EY) N:o 396/2005 liitteessä II nykyiselle tasolle tai elintarviketurvallisuusviranomaisen määrittämälle tasolle. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(4) Elintarviketurvallisuusviranomainen antoi perustellun lausunnon (4) emamektiinin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Se ehdotti jäämän määritelmän muuttamista emamektiini B1a:ksi ja sen suoloiksi ilmaistuna emamektiini B1a:na (vapaa emäs). Se suositteli jäämien enimmäismäärien alentamista luumujen, perunoiden, kurkkujen, coctailkurkkujen, kesäkurpitsoiden, melonien, vesimelonien, brokkolin/parsakaalien, kukkakaalien, ruusukaalien/brysselinkaalien, keräkaalien, vuonankaalien, lehtisalaattien, krassien ja muiden itujen ja versojen, krassikanankaalien, sinappikaalien/rucolan, lehtisinapin, versojen (myös kaalilajien), kirvelin, ruohosipulin, yrttisellerin, persiljan, salvian, rosmariinin, timjamin, basilikan ja syötävien kukkien, laakerinlehtien, rakuunan, silvittyjen herneiden ja latva-artisokkien osalta. Muiden tuotteiden osalta elintarviketurvallisuusviranomainen suositteli jäämien voimassa olevien enimmäismäärien nostamista tai pitämistä ennallaan. Kyseisiä tuotteita koskevat jäämien enimmäismäärät olisi vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Elintarviketurvallisuusviranomainen totesi lisäksi, että eräitä tietoja ei ollut saatavilla appelsiineja, sitruunoita, mandariineja, syötäviksi ja viinin valmistukseen tarkoitettuja viinirypäleitä, kurpitsoja, leveälehtisiä siloendiivejä, puuvillansiemeniä, sikoja (lihas, rasva, maksa, munuaiset), nautoja (lihas, rasva, maksa, munuaiset), lampaita (lihas, rasva, maksa, munuaiset), vuohia (lihas, rasva, maksa, munuaiset), hevoseläimiä (lihas, rasva, maksa, munuaiset), muita tuotantoeläimiä (lihas, rasva, maksa, munuaiset) ja maitoa (nautaeläimet, lampaat, vuohet, hevoset) koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajille ei aiheudu vaaraa, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen totesi myös, että eräitä tietoja ei ollut saatavilla aprikooseja koskevasta jäämien enimmäismäärästä. Asetuksen (EY) N:o 396/2005 6 artiklan 1 kohdan mukainen hakemus, jossa pyydettiin voimassa olevien jäämien enimmäismäärien muuttamista, toimitettiin muiden tuotteiden ohella myös aprikoosien osalta. Elintarviketurvallisuusviranomainen totesi lausunnossaan (5), että kaikki tietojen täydellisyyttä koskevat vaatimukset täyttyivät ja että hakijan pyytämä aprikooseja koskevan jäämien enimmäismäärän muutos voitiin hyväksyä. Tätä muutosta on käsitelty komission asetuksessa (EU) 2022/476 (6), minkä vuoksi aprikooseja koskevia lisätietoja ei tarvita.

(5) Voimassa olevat CXL-arvot otettiin huomioon elintarviketurvallisuusviranomaisen perustelluissa lausunnoissa. Unionin kuluttajien kannalta turvallisia CXL-arvoja tarkasteltiin jäämien enimmäismääriä vahvistettaessa.

(6) Niiden tuotteiden osalta, joissa kyseisten kasvinsuojeluaineiden käyttö ei ole sallittua unionissa ja joiden osalta ei ole olemassa tuonnissa sallittavia enimmäismääriä tai CXL-arvoja, jäämien enimmäismäärät olisi vahvistettava määritysrajan tasolle tai olisi sovellettava jäämien enimmäismäärän oletusarvoa, kuten asetuksen (EY) N:o 396/2005 18 artiklan 1 kohdan b alakohdassa säädetään.

(7) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat useiden aineiden osalta, että tekninen kehitys edellyttää erityisten määritysrajojen asettamista tietyille hyödykkeille.

(8) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(9) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(10) Sen vuoksi asetusta (EY) N:o 396/2005 olisi muutettava.

(11) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena.

(12) Olisi sallittava kohtuullinen siirtymäaika ennen muutettujen enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(13) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla Asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu unionissa tai tuotu unioniin ennen 22 päivää helmikuuta 2023.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 22 päivästä helmikuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä heinäkuuta 2022. Komission puolesta Puheenjohtaja Ursula VON DER LEYEN

(1) EUVL L 70, 16.3.2005, s. 1.

(2) Euroopan elintarviketurvallisuusviranomainen; Reasoned opinion on the review of the existing maximum residue levels for acequinocyl according to Article 12 of Regulation (EC) No 396/2005. EFSA Journal 2020; 18(1): 5983.

(3) Euroopan elintarviketurvallisuusviranomainen; Reasoned opinion on the review of the existing maximum residue levels for chlorantraniliprole according to Article 12 of Regulation (EC) No 396/2005. EFSA Journal 2020; 18(9): 6235.

(4) Euroopan elintarviketurvallisuusviranomainen; Reasoned opinion on the review of the existing maximum residue levels for emamectin according to Article 12 of Regulation (EC) No 396/2005. EFSA Journal 2019;17(8):5803.

(5) Reasoned opinion on the modification of the existing maximum residue levels for emamectin in various crops. EFSA Journal 2021;19(8):6824.

(6) Komission asetus (EU) 2022/476, annettu 24 päivänä maaliskuuta 2022, Euroopan parlamentin ja neuvoston asetuksen (EY) N:o 396/2005 liitteiden II, III ja IV muuttamisesta siltä osin kuin on kyse etikkahapon, atsoksistrobiinin, bentsovindiflupyrin, syantraniiliprolin, syflufenamidin, emamektiinin, flutolaniilin, rikkikalkin, maltodekstriinin ja prokinatsidin jäämien enimmäismääristä tietyissä tuotteissa tai niiden pinnalla (EUVL L 98, 25.3.2022, s. 9).